b'\n_START_ARTICLE_\nPierre-Narcisse Gu\xc3\xa9rin\n_START_PARAGRAPH_\nPjeras Narsisas Gerenas (pranc. Pierre-Narcisse Gu\xc3\xa9rin, 1774\xe2\x80\x931833 m.)\xc2\xa0\xe2\x80\x93 Pranc\xc5\xabzijos v\xc4\x97lyvojo klasicizmo tapytojas.\n_START_SECTION_\nBiografija\n_START_PARAGRAPH_\nPjeras Narsisas Gerenas gim\xc4\x97 1774 m. kovo 13 d. Pary\xc5\xbeiuje. Jis mok\xc4\x97si Pranc\xc5\xabzijos akademijos mokykloje Pary\xc5\xbeiuje pas Jean-Baptiste Regnault. 1797 m. P. N. Gerenas laim\xc4\x97jo \xe2\x80\x9eRomos priz\xc4\x85\xe2\x80\x9c jauniesiems dailininkams ir i\xc5\xa1vyko tobulintis \xc4\xaf Rom\xc4\x85, kur j\xc4\xaf Pranc\xc5\xabzijos akademijoje mok\xc4\x97 belg\xc5\xb3 dailininkas Joseph-Beno\xc3\xaet Suv\xc3\xa9e. 1799 m. s\xc4\x97km\xc4\x97s sulauk\xc4\x97 jo paveikslas \xe2\x80\x9eMarko Seksto sugr\xc4\xaf\xc5\xbeimas\xe2\x80\x9c. Gr\xc4\xaf\xc5\xbe\xc4\x99s \xc4\xaf Pranc\xc5\xabzij\xc4\x85 P. N. Gerenas tap\xc4\x97 melodramati\xc5\xa1ku klasicistiniu stiliumi, labai \xc4\xaftakotu \xc5\xbd. L. Davido dail\xc4\x97s. Jo paveikslai buvo populiar\xc5\xabs ir napoleonin\xc4\x97je Pranc\xc5\xabzijoje jis buvo vertinamas antru paklausiausiu tapybos mokytoju po \xc5\xbd. L. Davido. Jo mokiniais buvo E\xc5\xbeenas Delakrua ir Teodoras \xc5\xbderiko._NEWLINE_P. N. Gerenas buvo svarbus dailininkas tuo metu klasicizmui pereinant \xc4\xaf romantizm\xc4\x85, ta\xc4\x8diau po mirties jo tapytojo autoritetas \xc5\xbeenkliai smuko. 1815 m. sukurtas paveikslas \xe2\x80\x9eEn\xc4\x97jas pasakoja Didonei Trojos miesto nelaimes\xe2\x80\x9c laikomas geriausiu P. N. Gereno k\xc5\xabryboje. 1822\xe2\x88\x921828 m. tapytojas vadovavo Pranc\xc5\xabzijos akademijai Romoje (Pary\xc5\xbeiaus Pranc\xc5\xabzijos dail\xc4\x97s akademijos padalinys). 1829 m. jam suteiktas barono titulas. Pjeras Narsisas Gerenas mir\xc4\x97 1833 m. liepos 16 d. Romoje. Reik\xc5\xa1mingiausi\xc4\x85 jo k\xc5\xabrybos dal\xc4\xaf sudaro paveikslai antikin\xc4\x97s istorijos ir mitologijos temomis.'